Ναθάνιελ Μπρίτον

Ο Ναθάνιελ Λορντ Μπρίτον (Nathaniel Lord Britton, 15 Ιανουαρίου 1859 – 25 Ιουνίου 1934) ήταν Αμερικανός βοτανολόγος, που συνίδρυσε τον Βοτανικό Κήπο της Νέας Υόρκης στο Μπρονξ.

 Οικογένεια και σπουδές 
Ο Ναθάνιελ Μπρίτον γεννήθηκε στη συνοικία Νιου Ντορπ του Στέιτεν Άιλαντ και ήταν γιος του Τζάσπερ Αλεξάντερ Χάμιλτον Μπρίτον και της Χάριετ Λορντ Τέρνερ. Οι γονείς του ήθελαν να σπουδάσει θεολογία, αλλά εκείνος προσελκύσθηκε από τη φυσική ιστορία σε μικρή ηλικία.

Απεφοίτησε από τη «Σχολή Ορυχείων», τη σημερινή πολυτεχνική σχολή του Πανεπιστημίου Κολούμπια, και αργότερα δίδαξε γεωλογία και βοτανική στο Κολούμπια. Λίγο μετά την αποφοίτησή του έγινε μέλος της Βοτανικής Λέσχης Τόρυ (Torrey Botanical Club). Στις 27 Αυγούστου 1885 νυμφεύθηκε τη βοτανολόγο Ελίζαμπεθ Γκέρτρουντ Νάιτ, την οποία γνώρισε στη λέσχη, και συνεργάσθηκαν σε όλη τους τη ζωή στην επιστημονική έρευνα.

 Ο Βοτανικός Κήπος της Νέας Υόρκης 
Το 1888 το ζεύγος επισκέφθηκε τους Βοτανικούς Κήπους του Κιου, οπότε η Ελίζαμπεθ Γκέρτρουντ πρότεινε τη δημιουργία ενός βοτανικού κήπου για τη Νέα Υόρκη σε μία συνάντηση της Βοτανικής Λέσχης Τόρυ. Μετά την ίδρυση του κήπου, ο Μπρίτον παραιτήθηκε από το Κολούμπια το 1895 προκειμένου να γίνει ο πρώτος διευθυντής του Βοτανικού Κήπου της Νέας Υόρκης, μια θέση την οποία κατείχε μέχρι το 1929. Μαζί του στο πρώτο διοικητικό συμβούλο του ιδρύματος ήταν ισχυρότατοι οικονομικοί παράγοντες, όπως οι Άντριου Κάρνεγκι, Τζ. Π. Μόργκαν και Κορνέλιους Βάντερμπιλτ ο Β΄. Εξασφάλισε σημαντική οικονομική υποστήριξη για τον βοτανικό κήπο δίνοντας σε φυτά τα ονόματα πλούσιων δωρητών.

 Επιστημονικό έργο 
Μεγάλο μέρος των ερευνών του Μπρίτον «επί του πεδίου» διεξάχθηκε στην Καραϊβική, την οποία επισκεπτόταν συχνά όταν ο χειμώνας στη Νέα Υόρκη ήταν υπερβολικά δριμύς. Οι συνεισφορές του στη μελέτη της χλωρίδας της Καραϊβικής είναι αδιαμφισβήτητες. Συνέγραψε όμως δύο σημαντικά έργα για τη χλωρίδα των ΗΠΑ: το Illustrated Flora of the Northern United States, Canada, and the British Possessions (1896) μαζί με τον Άντισον Μπράουν, και το The Cactaceae μαζί με τον Τζόζεφ Νέλσον Ρόουζ.

Ο Μπρίτον ήταν επίσης ένας από εκείνους που υπέγραψαν τον «Αμερικανικό κώδικα βοτανικής ονοματολογίας», ο οποίος πρότεινε τόσο ριζικές μεταβολές στους κανόνες της ονοματολογίας, ώστε χρειάσθηκαν σχεδόν τριάντα χρόνια μέχρι να επιτεχθεί ένας συμβιβασμός.

 Θάνατος και κληρονομιά 
Ο Ναθάνιελ Μπρίτον πέθανε στο σπίτι του στο Μπρονξ, εννέα εβδομάδες αφότου υπέστη ένα εγκεφαλικό επεισόδιο, σε ηλικία 75 ετών. Το σπίτι όπου έζησε και εργάσθηκε, το «Britton Cottage», διατηρείται στο Στέιτεν Άιλαντ.

Τα γένη Brittonastrum (σήμερα συνώνυμο του Agastache: Clayton από Gronov.), Brittonella (συνώνυμο του Mionandra, Griseb.), Brittonamra (συνώνυμο του Coursetia, DC.), Brittonia (συνώνυμο του Ferocactus, Britton & Rose) και Brittonrosea (συνώνυμο του Echinocactus, Link & Otto) και Neobrittonia, καθώς και το βοτανολογικό περιοδικό Brittonia, έχουν όλα ονομασθεί έτσι από το επώνυμο του Μπρίτον.

 Η πρότυπη συντομογραφία Britton χρησιμοποιείται διεθνώς για να υποδηλώσει τον Ναθάνιελ Λορντ Μπρίτον σε επιστημονικές αναφορές βοτανικών ονομασιών.

Παραπομπές

 Εξωτερικοί σύνδεσμοι 


 Βιογραφικά στοιχεία του Μπρίτον στον ιστότοπο του Βοτανικού Κήπου της Ν. Υόρκης
 Βιογραφικό υπόμνημα στην Εθνική Ακαδημία Επιστημών των ΗΠΑ

Κατηγορία:Αμερικανοί βοτανολόγοι
Κατηγορία:Αμερικανοί μυκητολόγοι
Κατηγορία:Απόφοιτοι του Πανεπιστημίου Κολούμπια
Κατηγορία:Μέλη της Εθνικής Ακαδημίας Επιστημών των Ηνωμένων Πολιτειών